Fundet af PFAS i økologiske æg understreger behovet for at undersøge et bredere udvalg af fødevarer, mener fødevareministeren.

Efter flourstoffet PFAS er fundet i høje mængder i økologiske æg, skal andre fødevarer nu screenes. Det oplyser Fødevareminister Jacob Jensen (V) torsdag. Arbejdet vil blive en del af regeringens samlede handlingsplan. - PFAS-problematikken har gennem de senere år fyldt en del, og derfor reagerede jeg straks, da undersøgelsen om fund af forøget PFAS-indhold i økologiske æg kom frem. Sagen understreger for mig et klart behov for, at vi har brug for større klarhed og overblik over, hvor omfattende et problem forøget PFAS-indhold i vores fødevarer er, siger fødevareministeren. Efter DTU's undersøgelse af økologiske æg, er Fødevarestyrelsens vurdering af situationen blevet afleveret til Miljø- og Fødevareudvalget. Rapporten peger på, at fiskemel er hovedkilden til det forhøjede indhold af PFAS i økologiske æg. Fødevarestyrelsen laver løbende stikprøvekontroller af fødevarer efter PFAS, men fundet af PFAS i økologiske æg understreger dog behovet for at undersøge et bredere udvalg af fødevarer, mener fødevareministeren. Kan også findes i sprøjtemidler Det er ikke kun fødevarer, som lige nu er under luppen hos staten. Miljøstyrelsen vil undersøge landbrugets sprøjtemidler for PFAS-stoffer, skriver Altinget . - Det skal tjekkes, om landbrugets pesticider indeholder de omdiskuterede PFAS-stoffer, lyder det fra Miljøstyrelsen. I efteråret 2022 kom det frem, at syv ud af ti insektbekæmpende midler indeholder de miljøgiftige PFAS. PFAS nedbrydes stort set ikke i naturen og har derfor også fået tilnavnet evighedskemikalier. Det har været brugt mange til mange ting - blandt andet brandslukningsskum. Flourstoffet er mistænkt for at være blandt andet kræftfremkaldende og hormonforstyrrende.